Screenshot: YouTube

POVODOM spekulacija o novim izborima porazgovarali smo s političkim analitičarom Žarkom Puhovskim koji ne isključuje mogućnost takvog scenarija. U razgovoru za Index Puhovski je rekao kako je moguće da Karamarko traži pogodan trenutak za izbore s obzirom da SDP potresaju duboki sukobi iznutra.



"Razlog za izbore je u tome što se SDP nalazi pred rascjepom, možda i raspadom te se sad bave isključivo svojim izborima, a Most pada jer je proigrao sve karte.



U toj situaciji Orešković ne može stići organizirati neku stranku ili listu tako da su to argumenti za nezadovoljnog Karamarka da ide na izbore.



Argument protiv je dvojak. I sam Karamarko ima izbore pred sobom koji jesu formalnost ali i opterećenje. Drugi razlog je taj što birači vrlo često kažnjavaju one koji iniciraju prijevremene izbore i to protiv dosta popularnog premijera.



Ako Karamarko bude racionalan, što kod njega nikad nije sigurno, onda će pričekati da prođu izbori u SDP-u koji će vjerojatno produbiti rascjep, a možda dovesti i do raspada stranke i da u međuvremenu Orešković počne nešto raditi kao premijer te time izgubi na popularnosti. Sam Karamarko bit će osnažen pobjedom na unutarstranačkim izborima. Tako da bi za njega moglo biti vrijeme za izbore u lipnju. Naravno, ako se uspije dovoljno sustezati, bilo bi još bolje na jesen za njega jer se Most ne može vratiti, a SDP će se vjerojatno rascijepiti", rekao je Puhovski.



Politički analitičar smatra da će u SDP-u pobijediti Milanović jer oni sada traže političkog huligana koji bi ih zaštitio od Karamarka.



"Čini mi se veoma vjerojatnim da Milanović dobiva izbore u SDP-u jer Komadina ne djeluje kao čovjek koji bi se mogao suprotstaviti Karamarkovoj svjetonazorskoj retorici. SDP-ovci sad traže huligansku zaštitu od radikalnog desničarenja Karamarka, a takva huliganska praksa u liku Milanovića spriječila je da SDP izgubi prošle izbore. Ako pobijedi Milanović on će u najmanju ruku otežati život ljudima koji su bili uz Komadinu. Ako Komadina pobijedi Milanović će sigurno izaći iz stranke", smatra Puhovski.

Tekst se nastavlja ispod oglasa

"Karamarko se više treba bojati Sanadera nego Pašalića"



Posljednjih se dana u kontekstu imenovanja novog šefa SOA-e spominje i uloga Ivića Pašalića. No, Puhovski smatra kako Karamarka njegova pojava na političkoj sceni ne treba zabrinjavati.



"Mislim da je Karamarku veća prijetnja Sanader nego Pašalić jer veći broj ljudi u HDZ-u ima obvezu prema Sanaderu. S druge strane mi se čini interesantno što je Karamarko iskoristio jednu socijalističku formulaciju. On je rekao da premijer ima "formalno pravo" na izbor šefa SOA-e čime se pretpostavlja da postoji neko više, sadržajno pravo koje premijer nema ali ga valjda ima Karamarko", objašnjava Puhovski.



"Mi ne znamo da se Sanader ne bavi politikom, Karamarko ima razloga strepiti od Sanadera, a ne od Pašalića. Očito je i Pašaliću jedan broj nezadovoljnih članova dao povod da se i on oglasi, ali taj broj će za sada biti zanemariv", smatra Puhovski.



Politički analitičar smatra da je Karamarko svoju poziciju na čelu HDZ-a učvrstio onda kad je uspio uvjeriti članstvo da je pobijedio na izborima.



"Karamarko je članstvo uspio uvjeriti da je pobijedio na izborima. Dok se činilo da će Most ići s SDP-om oko predsjednice se stvarao krug ljudi koji su dogovarali nove kandidate. No kad je ta varijanta otpala, postalo je jasno da će Karamarko uvjeriti stranku da je pobijedio na izborima. Karamarku za to služi ministar kulture, on svoju pobjedu dokazuje ne ideološkom polju, ne na političkom", zaključuje Puhovski za Index.